Baltijos šalių elektros tinklų sinchronizacija

Baltijos šalių elektros tinklų sinchronizacija – tarpvalstybinis energetikos projektas, kuriuo siekta sinchronizuoti Baltijos šalių (Lietuvos, Latvijos ir Estijos) elektros tinklus su Kontinentiniu Europos elektros tinklu, administruojamu ENTSO-E. Vienas iš esminių projekto tikslų buvo atsijungti nuo IPS/UPS, administruojamo pagal 2001 m. BRELL sutartį, pasirašytą tarp Baltijos šalių ir Rusijos bei Baltarusijos. Maskvos valdoma sinchroninė jungtis dar vadinama „BRELL žiedu“.

Projektas įgyvendintas 2025 m. vasario 9 d.

 Istorija 
Estijos, Latvijos ir Lietuvos elektros sistemos buvo technologiškai integruotos į IPS/UPS tinklą septintojo dešimtmečio pradžioje, sovietinės okupacijos metu. 2001 m. buvo pasirašyta BRELL sutartis tarp Baltarusijos, Rusijos, Estijos, Latvijos ir Lietuvos dėl jų elektros tinklų sinchronizavimo, kaip IPS/UPS elektros skirstymo sistemos dalies, techninio valdymo. Nepaisant to, IPS/UPS daugiausia valdomas centralizuotai iš Maskvos.

2007 m. Baltijos šalių premjerai patvirtino Baltijos šalių ir Kontinentinio Europos elektros tinklo sinchronizaciją kaip strateginį projektą regione. Tais pačiais metais Baltijos šalių perdavimo sistemų operatoriai tuometinei tarptautinei organizacijai UCTE (dabar ENTSO-E) pateikė paraišką jungtis prie kontinentinės Europos tinklų.

2018 m. birželio 28 d. Europos Komisijos pirmininkas Žanas Klodas Junkeris, Lietuvos prezidentė Dalia Grybauskaitė, Estijos ministras pirmininkas Juris Ratasas, Latvijos ministras pirmininkas Maris Kučinskis ir Lenkijos ministras pirmininkas Mateušas Moravieckis pasirašė Baltijos valstybių elektros energijos tinklų ir kontinentinės Europos tinklo sinchronizavimo veiksmų gaires.Pasirašytos politinės Baltijos šalių ir kontinentinės Europos elektros tinklų sinchronizavimo gairės Elektros tinklų sinchronizavimas su Europa – svarbiausi įvykiai 

2018 m. rugpjūtį atlikta studija parodė, kad šalių elektros energijos sistemos dažnio stabilumas bei tiekimo saugumas gali būti užtikrintas sinchronizacijos su Europa per jau veikusią „LitPol Link“ jungtį ir papildomą jūrinę jungtį, įgyvendinus kitus būtinus techninius sprendimus.Baigta sinchronizacijai svarbi studija

2023 m. balandžio 22 d. Lietuva įvykdė izoliuotos sistemos darbo bandymą, kurio metu šalis buvo laikinai atjungta nuo IPS/UPS.Lietuvoje vyksta šalies elektros sistemos izoliuoto darbo bandymas Po sėkmingo izoliuotos sistemos darbo bandymo Lietuvos Vyriausybė nesėkmingai bandė įtikinti Latvijos ir Estijos atstovus dėl paspartintos sinchronizacijos, bet tam nepritarė Latvijos ir Estijos vyriausybės.

2024 m. liepos 16 d. Baltijos šalių elektros perdavimo sistemų operatorės informavo Rusiją ir Baltarusiją apie nepratęsiamą bendros su šiomis šalimis sistemos sutartį t. y. pasitraukimą iš BRELL sutarties 2025 metų vasarį.Baltijos šalių operatorės pranešė Rusijai ir Baltarusijai apie pasitraukimą iš BRELL

2025 m. vasario 8 d. 09:09 val. visos trys Baltijos šalys atsijungė nuo IPS/UPS ir veikė izoliuotu režimu ruošdamosi prisijungti prie Europos kontinentinio tinklo.Energetikos ministras: visos Baltijos šalys atsijungė nuo rusiškos elektros sistemos

2025 m. vasario 9 d. 14:05 val. sinchronizacija su Europos tinklu baigta.Istorinis įvykis: Baltijos šalys sinchronizavo savo elektros tinklus su Vakarų Europa Likusios nenaudojomos linijos su Rusija ir Baltarusija bus fiziškai demontuotos iki 2026 m. pabaigos.

 Išnašos 

 Nuorodos 
 „Litgrid“ oficiali svetainė

Kategorija:Lietuvos energetika
Kategorija:Latvijos energetika
Kategorija:Estijos energetika